ക്ഷേത്രത്തില് പോയ കുടുംബത്തിന് പോലീസ് വക പിഴ 17500 രൂപ മുണ്ടക്കയം ഈസ്റ്റ്: ലോക്ഡൗണ് ദിനത്തില് ക്ഷേത്രത്തില് പോയ കുടുംബത്തിന് പോലീസ് വക പിഴ. അഞ്ചുപേര്ക്ക് 17500 രൂപ അടയ്ക്കാനാണ് നിര്ദേശം. കൊക്കയാര്, കൊടികുത്തി റബര് തോട്ടത്തിലെ തൊഴിലാളിയായ മാന്തറ മോഹനനും കുടുംബത്തിനുമാണ് ലോക്ഡൗണ് യാത്രയ്ക്ക് പെരുവന്താനം പോലീസ് ശിക്ഷവിധിച്ചത്. ഇക്കഴിഞ്ഞ ശനിയാഴ്ചയാണ് മോഹനനും കുടുംബവും നെടുങ്കണ്ടത്തെ ക്ഷേത്രത്തിലേക്കു പോയത്. പെരുവന്താനം മുറിഞ്ഞപുഴയ്ക്ക് സമീപം വളഞ്ഞാംകാനത്തുവച്ചു അഡീഷണല് എസ്ഐ രാജേഷിന്റെ നേതൃത്വത്തില് നടന്ന വാഹന പരിശോധനയില് ഇവര് ക്ഷേത്രത്തിലേക്ക് പോകുന്നതു സംബന്ധിച്ച സത്യവാങ്മൂലം ഹാജരാക്കിയെങ്കിലും എസ്ഐ സമ്മതിച്ചില്ല. വിലാസം എഴുതിയെങ്കിലും കേസെടുക്കില്ലെന്നാണ് അറിയിച്ചത്. എന്നാല്, അടുത്ത ദിവസം പോലീസ് സ്റ്റേഷനിലേക്ക് വിളിപ്പിച്ച ഇവരോട് കേസ് കോടതിയിലേയ്ക്ക് അയച്ചെന്നും ആളൊന്നിന് 3500 രൂപ വീതം കോടതിയില് അടച്ചാല് മതിയെന്നും പറഞ്ഞു. നിര്ധനരായ ഇവര് 17500രൂപ അടയ്ക്കാന് മാര്ഗമില്ലാതെ വിഷമിക്കുകയാണ്. എന്നാല്, സാമൂഹിക അകലം പാലിക്കാതെ ലോക്ഡൗണ് ദിവസം യാത്ര ചെയ്തതിനാണ് കേസെടുത്തതെന്നും തുക കോടതിയിലേ അടയ്ക്കാനാവൂ എന്നും സിഐ ജയപ്രകാശ് അറിയിച്ചു.